ประกาศกระทรวงอุตสาหกรรม เรื่อง การเปลี่ยนแปลงเขต เขตอุตสาหกรรมทั่วไป นิคมอุตสาหกรรมบ้านหว้า
ประกาศกระทรวงอุตสาหกรรม
ประกาศกระทรวงอุตสาหกรรม
เรื่อง
การเปลี่ยนแปลงเขต เขตอุตสาหกรรมทั่วไป
นิคมอุตสาหกรรมบ้านหว้า
 

ตามที่ได้มีประกาศกระทรวงอุตสาหกรรม เรื่อง
การจัดตั้งเขตอุตสาหกรรมทั่วไป นิคมอุตสาหกรรมบ้านหว้า (ไฮเทค) ลงวันที่ ๑๑ เมษายน
พ.ศ. ๒๕๓๔ กำหนดให้พื้นที่ตำบลบ้านหว้า ตำบลบ้านโพ และตำบลบ้านเลน อำเภอบางปะอิน
จังหวัดพระนครศรีอยุธยา เป็นเขตนิคมอุตสาหกรรมทั่วไป ตามมาตรา ๓๖ (๑)
แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒
ซึ่งต่อมาได้มีการเปลี่ยนแปลงเขตอุตสาหกรรมทั่วไปดังกล่าว ตามประกาศกระทรวงอุตสาหกรรม
เรื่อง การเปลี่ยนแปลงเขต เขตอุตสาหกรรมทั่วไป นิคมอุตสาหกรรมบ้านหว้า ลงวันที่ ๑๖
กันยายน พ.ศ. ๒๕๓๕ และประกาศกระทรวงอุตสาหกรรม เรื่อง การเปลี่ยนแปลงเขต
เขตอุตสาหกรรมทั่วไป นิคมอุตสาหกรรมบ้านหว้า ลงวันที่ ๒๒ เมษายน พ.ศ. ๒๕๓๙ นั้น

บัดนี้ ปรากฏว่ามีผู้ประกอบอุตสาหกรรมจำนวนมากประสงค์ที่จะลงทุนประกอบอุตสาหกรรมเพื่อการส่งออกในเขตอุตสาหกรรมส่งออกบ้านหว้า
แต่เนื่องจากเขตอุตสาหกรรม
ส่งออกดังกล่าวได้มีผู้ประกอบการอุตสาหกรรมขออนุญาตใช้ที่ดินเต็มพื้นที่แล้ว สมควรกันพื้นที่บางส่วนของเขตอุตสาหกรรมทั่วไป
นิคมอุตสาหกรรมบ้านหว้า ออก เพื่อนำพื้นที่ดังกล่าวไปกำหนดเป็นเขตอุตสาหกรรมส่งออกบ้านหว้าเพิ่มขึ้น
โดยการตราพระราชกฤษฎีกาเปลี่ยนแปลงเขตอุตสาหกรรมส่งออก ตามมาตรา ๓๖ วรรคสาม
แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒
อันเป็นการรองรับการขยายตัวของอุตสาหกรรมเพื่อการส่งออก ซึ่งสอดคล้องกับนโยบายของรัฐบาลในการสนับสนุนอุตสาหกรรมเพื่อการส่งออกและจะทำให้ผู้ประกอบอุตสาหกรรมเพื่อการส่งออกได้รับสิทธิประโยชน์ตามที่กำหนดไว้สำหรับผู้ประกอบอุตสาหกรรมในเขตอุตสาหกรรมส่งออก

อาศัยอำนาจตามความในมาตรา ๕ และมาตรา ๓๖ วรรคสอง แห่งพระราชบัญญัติการนิคมอุตสาหกรรมแห่งประเทศไทย
พ.ศ. ๒๕๒๒ รัฐมนตรีว่าการกระทรวงอุตสาหกรรมจึงประกาศเปลี่ยนแปลงเขต
เขตอุตสาหกรรมทั่วไป นิคมอุตสาหกรรมบ้านหว้า โดยให้ยกเลิกแผนที่ท้ายประกาศกระทรวงอุตสาหกรรม
เรื่อง การเปลี่ยนแปลงเขต เขตอุตสาหกรรมทั่วไป นิคมอุตสาหกรรมบ้านหว้า ลงวันที่ ๒๒
เมษายน พ.ศ. ๒๕๓๙ และให้ใช้แผนที่ท้ายประกาศนี้แทน

ทั้งนี้
ตั้งแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ ณ วันที่ ๑๕ ธันวาคม พ.ศ. ๒๕๔๓
สุวัจน์ ลิปตพัลลภ
รัฐมนตรีว่าการกระทรวงอุตสาหกรรม
[เอกสารแนบท้าย]
 
๑. แผนที่ท้ายประกาศกระทรวงอุตสาหกรรม เรื่อง การเปลี่ยนแปลงเขต
เขตอุตสาหกรรมทั่วไป นิคมอุตสาหกรรมทีบ้านหว้า

(ดูข้อมูลจากภาพกฎหมาย)
 















ชไมพร/แก้ไข
๑๕ พฤษภาคม ๒๕๔๕

วิภา/ปรับปรุง
๒๔ มีนาคม ๒๕๕๙










[๑] ราชกิจจานุเบกษา
เล่ม ๑๑๗/ตอนพิเศษ ๑๓๑ ง/หน้า ๖/๒๖ ธันวาคม ๒๕๔๓